
[bookmark: TextBodyBegin]Az Európai Parlament,
–	tekintettel az Iránról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a 300 000 főből álló és alkotmányos elismeréssel nem rendelkező bahá’i közösség az 1991. évi iráni memorandum alapján szisztematikus üldöztetésnek van kitéve, beleértve az önkényes letartóztatásokat és bebörtönzéseket, az erőszakos eltüntetéseket, a méltó temetés megtagadását, a vagyonelkobzást, az oktatás és a foglalkoztatás megtagadását, valamint az állami ellenőrzés alatt álló média gyűlöletre uszítását;
B.	mivel az iráni hatóságok folyamatosan fokozzák a bahá’i közösség elnyomását tömeges fogva tartások, gyorsított perek, kémkedéssel és külföldi szervezetekkel való együttműködéssel kapcsolatos hamis vádak révén;
C.	mivel 2024-ben mintegy 1 200 bahá’i hitű személy állt bírósági elé vagy került börtönbe, és a fogva tartottak kétharmadát nők tették ki, valamint Hamadánban és Iszfahánban 16 nőt összesen 129 év börtönbüntetésre ítéltek, akik kínzás és a jogszerű eljárás súlyos megsértésének áldozatai lettek;
D.	mivel a hatóságok meggyalázták a bahá’i közösség temetőit, többek között Teheránban, Ahvázban, Rafszandzsánban, Kermánban és Hamadánban;
1.	határozottan elítéli a bahá’i közösség fokozódó elnyomását, valamint valamennyi vallási és etnikai kisebbség és a nők rendszerszintű elnyomását; felszólítja Iránt, hogy haladéktalanul hagyjon fel a megkülönböztetéssel, a zaklatással, a fogva tartással, a vagyonelkobzással és az alapvető jogok megsértésével;
2.	sürgeti Iránt, hogy haladéktalanul bocsásson szabadon minden olyan személyt, akit vallása vagy meggyőződése és emberi jogi tevékenysége miatt, valamint a valláshoz kapcsolódó istenkáromlás vagy nemzetbiztonsági vádak alapján tartanak fogva, és vessen véget a vallási közösségekkel szembeni zaklatásnak és erőszaknak;
3.	mély aggodalmát fejezi ki a bahá’i nők célzott üldöztetése miatt, akik vallási és nemi hovatartozáson alapuló üldöztetésnek vannak kitéve, és akik a bebörtönzött bahá’i hitűek kétharmadát teszik ki;
4.	követeli, hogy az iráni hatóságok semmisítsék meg Faribá Kamálabádí, Rojá Szábet, Aníszá Fanáíán, Lejlá Adáleti, Náhíd Behrúzí, Mahvás Szábet és a hat hamadáni bahá’i nő, Zarrindoht Ahádzáde, Fáridé Ajjúbí, Núrá Ajjúbí, Nedá Mohebbí, Dzsále Rezáie és Átefe Záhedi ellen hozott ítéleteket; felszólít Afsin Hejratian és Farhád Fahandezs szabadon bocsátására;
5.	határozottan elítéli a kivégzések számának növekedését Iránban; megismétli, hogy határozottan ellenzi a halálbüntetést, és sürgeti Iránt, hogy szüntesse meg annak alkalmazását mint a politikai és vallási elnyomás eszközét;
6.	határozottan elítéli a bahá’i temetők meggyalázását, lerombolását és kifosztását, valamint a temetési szertartások akadályozását;
7.	sürgeti Iránt, hogy helyezze hatályon kívül az 1991. évi memorandumot, és tegye lehetővé a bahá’i hitűek számára az oktatáshoz, a foglalkoztatáshoz és az alapvető szolgáltatásokhoz való hozzáférést, hagyjon fel a vagyonelkobzásokkal, valamennyi lefoglalt vagyontárgyat szolgáltassa vissza, valamint biztosítson jogorvoslatot és kártérítést az áldozatok számára;
8.	felhívja az EU-t és a tagállamokat, hogy valamennyi Iránnal folytatott párbeszéd során vessék fel a romló emberi jogi helyzetet Iránban, különösen a vallásszabadság megsértését, és vessenek ki szankciókat a bahá’i vallásúakat üldöző iráni bírákra, ügyészekre és hírszerzési tisztviselőkre;
9.	ismételten felszólítja a Tanácsot, hogy az Iszlám Forradalmi Gárdát nyilvánítsa terrorista szervezetnek, és terjessze ki az uniós szankciókat annak valamennyi tagjára és az emberi jogok megsértéséért felelős személyekre;
10.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamok kormányainak és parlamentjeinek, az Iszlám Konzultatív Nemzetgyűlésnek, az elnöki hivatalnak és az Iráni Iszlám Köztársaság legfelsőbb vezetője hivatalának.

